CELEX: 62016TN0468
Language: da
Date: 2016-08-23 00:00:00
Title: Sag T-468/16: Sag anlagt den 23. august 2016 — Verein Deutsche Sprache mod Kommissionen

10.10.2016   
            
            
               DA
            
            
               Den Europæiske Unions Tidende
            
            
               C 371/26
            
         Sag anlagt den 23. august 2016 — Verein Deutsche Sprache mod Kommissionen
   (Sag T-468/16)
   (2016/C 371/29)
   Processprog: tysk
   
      Parter
   
   
      Sagsøger: Verein Deutsche Sprache eV (Dortmund, Tyskland) (ved advokat W. Ehrhardt)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Afgørelse af 10. juni 2016 truffet af generalsekretæren på vegne af Kommissionen i henhold til artikel 4 i gennemførelsesbestemmelserne til forordning (EF) nr. 1049/2001 annulleres.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført to anbringender.
   
               1.
            
            
               Første anbringende om tilsidesættelse af artikel 10, stk. 3, TEU, artikel 11, stk. 2, TEU, og artikel 41, stk. 2, litra c), i Den Europæiske Unions charter om grundlæggende rettigheder (herefter »chartret«) — ingen åben og gennemsigtig dialog.
               
                           —
                        
                        
                           Sagsøgeren gør gældende, at afgørelsen underkender sagsøgerens hensigt i aktindsigtsbegæringen, der ikke var til at tage fejl af, om at få et omfattende indblik i den procedure, der førte til afgørelsen om at ændre indretningen af pressesalen i Kommissionens Berlaymont-bygning med en reduktion til sprogene engelsk og tysk. Der er kun blevet fremlagt få dokumenter, der hovedsageligt indeholdt formaliteter, men som ikke gav oplysninger om ophavsmændene og begrundelserne for afgørelsen.
                           I den anfægtede afgørelse kom Kommissionen ikke nærmere ind på de af sagsøgeren nævnte dokumentkilder, den tilbageholdt begrundelserne for afslaget på aktindsigt og tilsidesatte således den pligt, der følger af artikel 10, stk. 3, EUT, og yderligere retsforskrifter i EU-lovgivningen om at træffe afgørelser åbent og tæt på borgerne samt at begrunde disse.
                        
                     
                           —
                        
                        
                           Derudover har sagsøgeren gjort gældende, at Kommissionen har tilsidesat sin forpligtelse i henhold til artikel 11, stk. 2, EUT, til at føre en åben og gennemsigtig dialog med repræsentative sammenslutninger, idet den ignorerede sammenslutningens anliggende, ikke stillede dokumenter til rådighed og ikke gav tilstrækkelige oplysninger om sine begrundelser for tilbageholdelsen af dokumenter.
                        
                     
         
               2.
            
            
               Andet anbringende om tilsidesættelse af artikel 15, stk. 3, første afsnit, TEUF, chartrets artikel 42 samt artikel 2, stk. 1 og 3, og artikel 4, stk. 6, i forordning (EF) nr. 1049/2001 (1) — delvist afslag på aktindsigt i dokumenter.
               
                           —
                        
                        
                           Inden for rammerne af det andet anbringende gør sagsøgeren gældende, at den manglende hensyntagen til væsentlige dele af begæringen om aktindsigt udgør en tilsidesættelse af Den Europæiske Unions krav om gennemsigtighed.
                        
                     
                           —
                        
                        
                           Sagsøgeren gør endvidere gældende, at Kommissionen i sin afgørelse fejlagtigt besluttede, at der af hensyn til databeskyttelsen ikke kunne gives aktindsigt i et bestemt dokument, uden at Kommissionen betegnede dokumentet nærmere og beskrev dets indhold og uden at give en tilstrækkelig begrundelse for denne afgørelse.
                        
                     
         
      (1)  Europa-Parlamentets og Rådets forordning (EF) nr. 1049/2001 af 30.5.2001 om aktindsigt i Europa-Parlamentets, Rådets og Kommissionens dokumenter (EFT 2001, L 145, s. 43).